กรุงศรีชูตราสารหนี้ตลาดเกิดใหม่ทั่วโลก
คลอดกองทุนกรุงศรีอีเมอร์จิ้งโลคอลอินเวสเม้นท์ โอกาสรับผลตอบแทนจากตราสารหนี้ตลาดเกิดใหม่ทั่วโลก ผ่าน PIMCO ผู้จัดการกองทุนชั้นนำ
21 พ.ย. 2555

คลอดกองทุนกรุงศรีอีเมอร์จิ้งโลคอลอินเวสเม้นท์ โอกาสรับผลตอบแทนจากตราสารหนี้ตลาดเกิดใหม่ทั่วโลก ผ่าน PIMCO ผู้จัดการกองทุนชั้นนำ
นายฉัตรพี  ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า   บริษัทเตรียมเสนอขายกองทุนเปิดกรุงศรีอีเมอร์จิ้งโลคอลอินเวสเม้นท์ (KF-ELI) ระหว่างวันที่ 23 – 29 พ.ย.2555 ลงทุนขั้นต่ำ 2,000 บาท  ลงทุนในกองทุน PIMCO  Emerging Local Bond Fund Class E, Acc (USD) (กองหลัก) โดยเฉลี่ยไม่ต่ำกว่า 80% ของมูลค่าทรัพย์สินสุทธิเฉลี่ยต่อรอบปีบัญชีและป้องกันความเสี่ยงค่าเงินเต็มจำนวนเพื่อให้ผลตอบแทนกองทุนในสกุลเงินบาทใกล้เคียงกับผลตอบแทนสกุลเงินเหรียญสหรัฐมากที่สุด 
กองทุนหลักมีจุดแข็งหลายด้านทั้งในส่วนของผลการดำเนินงานที่ดีสม่ำเสมอ  ทีมบริหารที่มากประสบการณ์และมีทีมงานขนาดใหญ่กระจายอยู่ทั่วโลก จึงมีศักยภาพในการเข้าถึงข้อมูลเชิงลึกในประเทศตลาดเกิดใหม่ทั่วโลกอย่างทั่วถึง 
“กองทุนกรุงศรีมองว่าเศรษฐกิจของกลุ่มประเทศตลาดเกิดใหม่มีแนวโน้มการเติบโตที่ดีและต้องการกระจายการลงทุนไปยังต่างประเทศเพื่อเพิ่มความมั่งคั่งในสภาวะดอกเบี้ยต่ำทั่วโลก” นายฉัตรพีกล่าว
ทั้งนี้ บริษัทได้จัดเตรียมโปรโมชั่นพิเศษ โดยผู้ที่ลงทุนในกองทุนเปิดกรุงศรีอีเมอร์จิ้งโลคอลอินเวสเม้นท์ (KF-ELI) ช่วงการเสนอขายครั้งแรกครบทุกๆ 100,000 บาท  จะได้รับหน่วยลงทุนกองทุนเปิดกรุงศรีโกลด์ (KF-GOLD) มูลค่า 100 บาท